ЕСЕ

Какво е за мен щастливото детство?

"Какво е за мен щастливото детство"? Аз съм дете! И мен щастлива ме правят малките неща. Миговете, прекарани с моето семейство, еуфорията около празниците, часовете, прекарани в забавни игри с приятели, дори и дните, в които ходим на село.

Родителите ми са хората, които винаги са до мен. В трудни моменти те ме подкрепят и не ме оставят да падна духом. Обичам да прекарвам дните си с тях. Да караме колелета в парка, да ходим на море или просто да си стоим у дома и да гледаме някой филм заедно. Когато падна с ролерите или с колелото, те ме изправят на крака и ме карат да продължа. Правят се на шутове, говорят щуротии и ме разсмиват. И аз, забравяйки за болката, потеглям отново. Строги са, но са и забавни. Казват ни и ни показват, че ни обичат-мен и сестра ми. Да, имам малка сестра. Тя е само на седем месеца. Много е хубаво да имаш сестра. Обичам да си играя с нея, да слушам смеха й, и да ме преследва с паяка из стаята. Понякога ме скубе, крещи от радост, че ме е хванала за косата или пък иска да ми извади учебниците от раницата и да ги изяде. Но аз си я обичам. Толкова се радвам, че я имам. Нямам търпение да порасне още малко и да я заведем на село, за да й покажа двата котарака, които имаме. Сигурно ще иска да им дърпа опашките и ще ги гони из двора. Само като си го представя, ми става смешно. А те са дебели и пухкави котета. Казват се Шишко и Шошльо. Харесва ми, когато се гушкат до мен и ми мъркат. Но не ми харесва да лягат върху мен, защото много тежат. Шишко е много смешен, когато яде месо от консерва. Винаги внимава да не си изцапа мустаците, затова си топи лапичката в купичката и после я облизва. А Шошльо яде бързо и не внимава. Цялата му муцунка става мазна. Затова, след като се нахрани, застава на слънце и почва да се ближе. Мама казва, че се къпе. За мен това е странно твърдение, защото не ползва шампоан. Накрая отива да се търкаля в пръстта. Не разбирам защо го прави след толкова близане. Според мама това е част от къпането. Добре, че хората не правим така.

Веднъж и аз имах нужда от подобна баня. Бях много малка и влязох в една локва. Не знам как съм изглеждала, но видях, че тате се превиваше от смях. Огледах се да видя кое е толкова забавно, но не го видях. Прибрахме се, изкъпах се и излязох пак да играя, но другите деца бяха наказани и не ги пуснаха. Върнах се у дома, направихме си пуканки и гледахме филм. Обичам да гледам филм с мама, винаги ме гушка и ме милва по косата. Приятно е. Повече от приятно.

Та за щастието! Щастлива съм, когато играя навън с приятели. Когато мама и тате ме целуват за лека нощ. Когато сестра ми ме кара да се смея от все сърце. Когато баба и дядо измерват колко съм пораснала. Когато чичо и чинка ни дойдат на гости и след като погледнат бележника ми, кажат, че се гордеят с мен. Нямам скъп телефон, нито скъпи дрехи. На почивка сме ходили само веднъж. Нямаме скъпа кола, нито апартаментът ни е обзаведен по последна мода. Но съм обградена от хора, които ме обичат и ме карат да се чувствам важна и значима. Да, понякога ми се карат, но и аз не съм от най-послушните деца.Те ме правят щастлива. Моето семейство! Моите приятели! Чувствам се богата, защото ги имам. А какво по-голямо щастие за едно дете от това?

Преслава Пламенова Иванова;

5 в клас, ОУ „Христо Ботев"

Литературен клуб "Таланти" Ръководител: Димитрина Костова